गेहूं मानक के अनुसार नहीं तो लौटा दी जाएगी ट्राॅली
समर्थन मूल्य पर गेहूं खरीदी में फर्जीवाड़ा रोकने जारी होंगी चार पर्चियां
भास्कर संवाददाता | श्योपुर
समर्थन केंद्र पर उसी गेहूं की खरीदी होगी, जो जांच में पहले ओके पाया जाएगा। इतना ही नहीं ओके होने वाली गेहूं वाली ट्राॅली को ही केंद्र में प्रवेश दिया जाएगा। यह नई व्यवस्था इस साल से लागू होने जा रही है। इसके अलावा गेहूं खरीदी और परिवहन के दौरान होने वाले फर्जीवाड़े को रोकने के लिए गेहूं की तुलाई होने के बाद चार पर्चियां जारी की जाएंगी।
यह चारों पर्चियां भंडारण केंद्र पर पहुंचेंगी, जिनका वहां पहुंचे माल से मिलान किया जाएगा। यदि भंडारण केंद्र पर पर्ची के अनुसार माल की कमी पाई जाती है, तो संबंधित सोयायटी और परिवहनकर्ता से इसका जवाब मांगा जाएगा। जिले में गेहूं खरीदी के लिए 34 उपार्जन केंद्र बनाए गए हैं। यहां पर गेहूं बेचने के लिए करीब 11 हजार 692 किसानों ने पंजीयन कराया है। इन केंद्रों पर आने वाले किसानों के गेहूं की जांच करने के लिए अधिकारियों का दल बनाया गया है, जो केंद्र पर आने वाले गेहूं का सभी प्रकार से सत्यापन करेगा। इस दल की रिपोर्ट के बाद ही गेहूं से भरी ट्राॅली को केंद्र पर प्रवेश दिलाया जाएगा। यदि शासन द्वारा निर्धारित मानक के अनुसार गेहूं में कमियां पाई जाती हैं तो उस ट्राॅली को केंद्र से लौटा दिया जाएगा।
कोई केंद्र संवेदनशील नहीं
जिले भर में गेहूं खरीदी के लिए जो केंद्र बनाए गए हैं, उनमें से एक भी उपार्जन केंद्र को संवेदनशील नहीं बनाया गया है। जबकि गुजरे साल 10 उपार्जन केंद्र संवेदनशील घोषित किए गए थे।
पंजीयन कराने की तारीख फिर बढ़ाई, 9 तक होंगे
राज्य सरकार समर्थन मूल्य पर किसानों का गेहूं खरीदेगी। इसके लिए पंजीयन तिथि एक बार फिर बढ़ा दी गई है। किसान अब 9 मार्च तक पंजीयन करा सकेंगे। इससे पहले पंजीयन की आखिरी तारीख 14 फरवरी थी। जिसे बढ़ाकर 25 फरवरी कर दिया गया था। गेहूं फसल कटने में अभी वक्त होने के कारण पंजीयन तिथि फिर से बढ़ाई गई है। जिला आपूर्ति अधिकारी सूरजपाल सिहं कुशवाह ने बताया कि शासन के आदेश पर तिथि बढ़ाई गई है।
hin_Deva hin_Deva san_Deva hin_Deva hin_Deva hin_Deva hin_Deva hin_Deva hin_Deva